<classify> Huo ni ushindi wa kwanza kwa Simba kwenye michuano hiyo ya msimu huu baada ya kupoteza mchezo wa kwanza dhidi ya Mtibwa Sugar ambapo ilifungwa bao 1-0.Simba jana ikiwa chini ya Kocha mpya Mserbia Goran Kopunovic aliyechukua mikoba ya Mzambia Patrick Phiri, ilionesha soka yenye kueleweka kidogo tofauti na mechi iliyopita.Said Ndemla ndiye aliyeifungia Simba bao hilo katika dakika ya 55 baada ya kuachia shuti kali lililomshinda mlinda mlango wa Mafunzo, Hashim Haroun na mpira kujaa wavuni.Simba itacheza mechi nyingine kesho usiku dhidi ya JKU ambayo itakuwa mechi ya mwisho ya kundi na ni ushindi ndio utakaoivusha raundi inayofuata.Awali kabla ya mechi hiyo jana, wababe wa Simba, Mtibwa Sugar nao walibanwa mbavu na JKU baada ya kulazimishwa sare ya bao 1-1.Bao la Mtibwa Sugar lilifungwa na Mussa Hassan Mgosi katika dakika ya 20 huku lile la kusawazisha la JKU lifungwa na Amour Omar Janja katika dakika ya 72.Mtibwa inabidi ijilaumu kwani ilikuwa na uwezo wa kuibuka na ushindi baada ya kuzawadiwa mkwaju wa penalti baada ya mchezaji wa JKU, Khamisi Abdallah kunawa mpira eneo la hatari katika dakika ya 53, lakini Mgosi aliyepewa dhamana ya kupiga penalti hiyo, alikosa.  <topic>: MICHEZO 